گنوک 
نبشتہ کار: جی ایم آزاد
گنوک! مَن ءَ گوں اِے لبز ءَ گش ئے اجبیں مھرے است، مَن ءَ آ روچ ءَ کہ دہ کلدار یک جاہ دستی رستگ ءُ مَن پَہ پیپسی ءِ ورگ ءَ روگ ءَ بوتگوں اے وَھد ءَ چہ وشتریں ساھت پَہ مَن نَہ بوتگ، بلے ھمے راہ ءَ اگاں مَن گنوکے دیستگ یا اشکتگ یکے ءَ گشتگ گنوک! مَن چہ وتی دہ کلداری وشی ءَ پراموش بوتگوں ءُ دلگوش الم ھما نیمگ ءَ کتگ، مَن ءَ تابش سک دوست بوتگ، چوناھا پلگاری ءَ چہ گھتریں چیز نیست، ءُ تابش پلگار نَہ بوتگ، چِل ءَ بار بوتگ جیگے پچ بوتگ، آستونکے لونجان بوتگاں مچّی پیش ئِے دست ءَ بوتگ ءُ ایشاں جاھان ءَ لبز ءُ لیتار ھم بوتگ، بلے مَن ءَ دوست بوتگ، کیچ ءِ گرماگ ءَ ھما مردم زانت کہ شش ءُ ھپت ءِ ماھاں سرے کیچ ءَ کپتگ، بلے کیچ ءِ ھمے آس گواریں لوار ءُ آس شانیں ڈلانی سرا تابش نیم روچ ءِ ٹاک ءَ گوں پچیں جیگ ءُ شپادیں پاداں اوشتاتگ ءُ دگ ءَ گوزوکیں کوچ چار اتگ انت،
مَن کسانی ءَ یکبرے انچو لیب ءُ گوازیانی وَھد ءَ وتی ھمسروانی دپ ءَ اشکتگ ات کہ اللہ ءِ نام ءَ سَد رندءَ ھرکس بہ گیپت گنوک بیت، مَن اِے سجئیں بیگاہ پَہ گل گوازینتگ ات ءُ شپ ءَ کرگینے ءَ وتارا گیگ کت ءُ اللہ ءِ نام ءِ گرگ ءُ ھساب بندات کت بیست رندا ھساب ءِ رد کنگ ءَ پد پَہ جزاھے سدیں رند پَہ ھساب پورا کت اَنت بلے سُھب ءَ پاد اتکوں تاں ھِچ تپاوت نیست۔
تابشی دوست تریں مردم ھما بوتگ کہ آرا چاھے وارینتگ یا مچی پیشے داتگ، تابش برے برے کہ تلب کتگ تلب ءِ وَھد ءَ ھم آئی چمانی تہ ءِ بے گرزی ءَ مَن ءَ لاچار کتگ کہ آئی چمانی تَہ ءَ بچاراں ءُ آئی پیشانی ءِ کرچکانی پیچ ءُ تابانی مانگیشتگیں راہ ءَ وتارا ھمسَپر بکناں، تابش کہ وَھدے تلب کتگ گڑا پَہ مان میاتکی گشتگ ئے، چاہ! یا کیک، کیک، کیک، آئی مان میاتکی چو لس مردمے ءِ مان میاتکی ءِ وڑ ءَ مَن ءَ نَہ توراِتگ مَن ءَ ھم مان میاتکی ءِ لزت ءَ وتی نیمگ ءَ کش اِتگ۔
بازیں گونڈوان ءَ گنوکانی کرا ترس اتگ، تتکگاں بلے مَن برے برے چَہ گپڑے راہ ءَ نشھیانی دُمب ءَ کپتگوں کہ بلکں گنوک اِنت۔
مَنی موبائل ءِ شئر اٹ نام ،گنوک، انت، مَن کسانی ءَ یک رندے اشکتگ ات کہ شپ ءَ مردم آدینک بچاریت گنوک بیت، مَن تاں شپ ءِ سے سے بجا آدینک ءِ دیم ءَ نشتگاں۔ بلے تپاوت ھما بوتگ کہ پیسری چُشیں اشکتگیں گپ یا شرک ءُ پالانی سر ءِ باور کنگ ءَ بوتگ ۔۔
اگاں انوں تابش است بوتیں گڑا میتگ ءِ آھگ ءَ پد مَن الم تابش شوھاز کتگ ات آئی لیگاری ءِ چندنیں بوہ ماراتگ ات، مَن برے برے جیڑاں کہ زندگی وَ سَپرے ءُ ھرکس وتی سَپر ءِ سرجم بوھگ ءَ پَد روت ءُ اِے روگ الم انت پَہ ھرکس ءَ پمشکا مَن ءَ مردمانی مَرگ ءَ بازیں ارمان نَہ بیت، پرچا کہ مَن گشاں آئی سَپر ھمے بوتگ ءُ نوں مَن ایشی ءَ ھچ وڑ ءَ پاد کت نَہ کناں، پمشکا بازیں سوزمان ھژدری نَہ انت، بلے تابشی مَرگ ءِ ھال ءَ گش ئے مَن ءَ پرّیتک۔ یک گورے چاراں کسانیں بچکے گنوکے ءِ رند ءَ پَہ لپرزگی وتارا دور داران ءَ روان انت، یک گورے بسے روگ ءَ انت بس ءِ تہ ءِ مردم گندگ ءَ انت، یک مردمے ڈڈرے پچ انت آستونکے لونجان انت، شلوارے پادانی بن ءَ کپتگ، وتی پشکے یک گورے ءَ لیٹینتگ ءُ اوشتاتگ،،،،
یک روچے مَن ءَ سنگتے گشیت ترا تُرس اِیت، تو پمشکا گنوک نَہ بئے۔
مَن اگاں بازار ءَ چہ درآھگ ءِ وَھد ءَ مردمے بگنداں کہ دست دیگ ءَ ایں، مَن پجہ میاران ئِے مَن ءَ اوشتگ ءُ سوار کنگ تُرس اِیت، اگاں دست دیوک ءَ را بیگے بڈ ءَ بہ بیت وَ گنتر، اے باریں چونین انت، مردم زانگ نَہ بیت، ایشانی بیگان ءَ باریں چے مان دگنیا ھراب انت، مَن ءَ دگ ءِ سر ءِ دست دیوکا چہ تُرس اِیت، بلے مَن ءَ گنوکانی کرا نَہ تُرس اِیت۔۔۔
دگہ یک روچے سنگتے ءَ گشت کہ ترسوک گنوک نَہ بنت،، بلے دِلپل جِنّے ءَ ترسینت گنوک بوت۔ پدءَ سنگت ءَ گشت تو پمشک ءَ گنوک نَہ بئے کہ ترا تُرس اِیت۔۔
تابش نوں مُرتگ، بلے انگت مَن ءَ چہ بازیں مردماں پمشکا دوستر انت کہ تابش زندگی کتگ ءُ مرتگ ءُ گیشتریں مردم زندگی کنگ ءَ ابید مِرگ ءَ اِنت،، گوں اے نام (گنوک) ءَ مھر دیریگیں مھرے۔ تابش دیریں مُرتگ۔